Blade Runner vender tilbage – nu som tv-serie på Prime Video

Ventetiden er snart forbi for fans af det dystopiske sci-fi-univers. Amazon bekræfter, at Blade Runner 2099 lander på Prime Video i 2026 – en ny tv-serie, der fortsætter fortællingen fra kultklassikerne Blade Runner og Blade Runner 2049.

Serien blev sat i produktion tilbage i 2022, men optagelserne blev forsinket næsten et år på grund af de store Hollywood-strejker i 2023. Nu er kameraerne slukket, klipperummet arbejder på højtryk, og resultatet rammer altså streamingtjenesten næste år.

I hovedrollen finder vi ingen ringere end Michelle Yeoh, flankeret af blandt andre Hunter Schafer, Dimitri Abold og Lewis Gribben.

Stjerner bag og foran kameraet

Projektet har tung vægt i kulissen. Ridley Scott – instruktøren bag den originale Blade Runner fra 1982 – er med som executive producer, og showrunner er Silka Luisa, der tidligere har stået bag Apple-serien Shining Girls. Jonathan van Tulleken har instrueret de to første afsnit.

Hvor Blade Runner 2049 udvidede universet på det store lærred, bliver 2099 første gang, vi dykker ned i en længere tv-fortælling fra den ikoniske cyberpunk-verden. Serien beskrives som en limited series, altså en selvstændig historie med en fast afslutning – ikke et endeløst tv-projekt.

Der er endnu ingen officiel premieredato, men Amazon har bekræftet, at Blade Runner 2099 får global premiere på Prime Video i løbet af 2026, skriver Deadline.

Så hvis du savner neonlys, kunstige mennesker og filosofiske spørgsmål om, hvad det egentlig vil sige at være menneske – så kan du godt begynde at glæde dig.

Blade Runner vender tilbage – nu som tv-serie på Prime Video